Henriette Kjær (KF), 2011-04-01:
Siden man i kommunerne er begyndt at benytte sig af kørsel på de såkaldte EP-tilladelser, har vi oplevet, at taxavognmændene mange steder, særligt i de tyndtbefolkede egne, har haft problemer med at få forretningen til at løbe rundt.
Når en taxavognmand mister handicapkørsel, madudbringning og anden specialkørsel og dermed kun skal leve af de unge mennesker, der skal i byen i weekenden, og anden tilfældig kørsel, siger det sig selv, at det er svært at få en forretning til at køre rundt.
Mange taxavognmænd har derfor måttet smide håndklædet i ringen, og det betyder, at der ganske enkelt mangler taxaer i flere egne af Danmark.
Når den lokale taxavognmand lukker, er der ingen taxa at få.
Så skal man i hvert fald vente meget længe på, at en vogn fra en af de større byer kommer og tager kørslen, og det siger sig selv, at det ganske enkelt er uhensigtsmæssigt.
Hvis de unge mennesker ikke kan få en taxa, når de ringer efter en, fristes de jo i den grad til at sætte sig ud i deres biler og køre i spirituspåvirket tilstand.
Så det er faktisk et ganske alvorligt problem, at der er flere egne af Danmark, hvor man ikke kan få en taxa.
I dag er det Trafikstyrelsen, der udsteder de såkaldte EP-tilladelser, altså retten til at befordre højst ni personer, inklusive føreren.
Med det her forslag bliver det i fremtiden kommunerne, der skal afgøre, om de vil udstede en EP-tilladelse – eller en tilladelse til offentlig servicetrafik, som tilladelserne vil hedde i fremtiden.
Det betyder, at kommunerne selv kan holde øje med, om de stadig kan og vil opretholde de lokale taxaselskaber.
I fremtiden får de i hvert fald selv ansvaret for, hvor mange tilladelser der gives til offentlig servicetrafik.
Vil man køre på en tilladelse til offentlig servicetrafik, skal man også i fremtiden leve op til reglerne for taxikørsel, og reglerne for kørsel af offentlig servicetrafik flyttes fra busloven over i taxiloven.
Det betyder, at der vil blive stillet samme energi- og miljøkrav samt uddannelseskrav til køretøjerne og førerne af køretøjerne i den offentlige servicetrafik.
Lovforslaget giver også transportministeren bemyndigelse til at stille krav om særlig beklædning for taxachauffører.
Det synes vi Konservative i princippet er en god idé, for det er rart for kunderne at kunne se, at føreren af taxaen tilhører taxafirmaet, og når man har en uniform på, kan man jo også identificeres.
Men det er vigtigt for os at sige, at ministeren i sit cirkulære, når det til den tid kommer, ikke skal gå i detaljer.
Vi kan se, at Dansk Taxi Råd støtter, at der kommer et krav om, at man skal kunne uniformere sig.
Vi er glade for, at vi har fået den meddelelse, så vi ved, at der er samspil mellem taxabranchen og det, vi laver herinde.
Jeg tror nu nok, vi skal finde en plausibel løsning, hvor de enkelte selskaber selv udformer den endelige uniformering.
Med en uniformering vil man virkelig kunne skille de godkendte taxaer fra de sorte taxaer.
Vi støtter altså forslaget her i Det Konservative Folkeparti, men vi er også indstillet på, at vi i udvalgsarbejdet ser på, om vi kan stramme yderligere op i forhold til den taxadød, vi ser i de yderlige egne af Danmark, hvor det er svært at få en taxa.
Så alle gode forslag er velkomne.